1.Indledning

1.1Baggrund

Statistikker over ledige stillinger registrerer antallet af ledige stillinger på et bestemt tidspunkt, nemlig den del af efterspørgslen efter arbejdskraft, der ikke dækkes af udbuddet af arbejdskraft. De giver derfor vigtige oplysninger om mulige forskelle mellem udbud af og efterspørgsel efter arbejdskraft, herunder misforhold mellem udbud og efterspørgsel på arbejdsmarkedet, som opstår, når de jobsøgende personers færdigheder eller placering ikke svarer til potentielle arbejdsgiveres forventninger.

Ved Europa-Parlamentets og Rådets forordning (EF) nr. 453/2008 af 23. april 2008 om kvartalsstatistikker over ledige stillinger i Fællesskabet ("SLS-forordningen") fastlægges rammerne for at udarbejde og evaluere kvartalsstatistikker over ledige stillinger.

I henhold til artikel 10 i SLS-forordningen skal Kommissionen forelægge en rapport for Europa-Parlamentet og Rådet om forordningens gennemførelse senest den 24. juni 2010 og derefter hvert tredje år. Formålet med denne rapport er at vurdere kvaliteten af både medlemsstaternes statistikker og de europæiske aggregater. Desuden identificeres og præsenteres områder, hvor der kan foretages forbedringer i fremtiden.

Dette er Kommissionens femte rapport til Europa-Parlamentet og Rådet. Rapporten er baseret på de erfaringer, der er indhøstet gennem de kvartalsvise dataoverførsler og den dokumentation, som medlemsstaterne har indgivet som led i deres årlige kvalitetsrapporter. Denne rapport fokuserer på kvaliteten af de SLS-data, der er modtaget siden den foregående udgave. I rapporten undersøges de SLS-data, der er indberettet til Kommissionen for referencekvartalerne fra første kvartal af 2019 til fjerde kvartal af 2021.

1.2Retlig ramme

Som supplement til de generelle rammer, der er fastsat ved SLS-forordningen, har Kommissionen vedtaget to gennemførelsesforordninger, nemlig:

- Kommissionens forordning (EF) nr. 1062/2008, som definerer sæsonkorrektionsmetoderne, der skal anvendes fra og med første kvartal af 2014, samt strukturen, indholdet og datoerne for indsendelse af de årlige kvalitetsrapporter, som medlemsstaterne skal indsende til Kommissionen og

- Kommissionens forordning (EF) nr. 19/2009, hvor udtrykket "ledige stillinger" er defineret, indberetningsfristerne er fastsat, og perioderne omfattet af den første dataindberetning er specificeret. De medlemsstater, der udfører gennemførlighedsundersøgelser, og de emner, som omfattes af undersøgelserne, er opført i bilaget til denne retsakt.

I henhold til ovennævnte lovgivning er alle medlemsstaterne forpligtet til at levere tidsserier for det samlede antal ledige stillinger og antallet af besatte stillinger i de pågældende lande begyndende med det første kvartal af 2010. De skal fremsende disse data senest 70 dage efter kvartalets afslutning (t+70). Desuden har medlemsstater, hvor arbejdstagerne udgør mere end 3 % af det samlede antal arbejdstagere i EU, pligt til at fremsende flash-estimater senest 45 dage efter kvartalets afslutning (t+45).

Medlemsstaterne skal indberette antallet af ledige stillinger og besatte stillinger for alle erhvervsenheder og økonomiske aktiviteter for hver hovedafdeling af NACE rev. 2-nomenklaturen. For små virksomheder (defineret som enheder med under 10 ansatte) og NACE rev. 2-hovedafdeling O-S (hvor de vigtigste aktiviteter er offentlig forvaltning, sundhedsvæsen og undervisning) fastsætter SLS-forordningen dog, at de medlemsstater, som har vanskeligt ved at levere data, skal foretage gennemførlighedsundersøgelser.

Selv om disse gennemførlighedsundersøgelser har gjort det muligt for nogle medlemsstater at dække hele økonomien, er dette endnu ikke tilfældet for tre medlemsstater (Danmark, Frankrig og Italien). Dataene for disse lande er ikke fuldt ud sammenlignelige med dataene for resten af EU. I både Frankrig og Italien er offentlige institutioner ikke omfattet af sektorerne offentlig forvaltning, uddannelse og menneskers sundhed (NACE rev. 2, hovedafdeling O, P og Q). Desuden medtager Frankrig kun enheder med 10 ansatte eller derover i undersøgelser, mens Danmark kun medtager enheder inden for erhvervsøkonomien (NACE rev. 2, hovedafdeling B-N).

Siden den sidste rapport er Italien og Malta begyndt at indberette data om ledige stillinger for alle virksomhedsstørrelser, herunder virksomheder med 1-9 ansatte. Dermed dækker Malta nu det fulde anvendelsesområde for statistikker over ledige stillinger.

Resten af rapporten er opbygget som følger: I afsnit 2 beskrives de fremskridt, der er gjort med gennemførelsen af SLS-forordningen i de seneste 3 år, i afsnit 3 analyseres covid-19-krisens vigtigste indvirkning på SLS, mens kvaliteten af statistikkerne over ledige stillinger vurderes i afsnit 4. Endelig drages der i afsnit 5 konklusioner og anvises måder, hvorpå brugernes forventninger kan opfyldes endnu bedre i fremtiden.

2.Generelle fremskridt siden sidste rapport

Der har ikke været nogen lovændringer siden vedtagelsen af den sidste rapport i 2019.